P6_TA(2006)0112

Αναθεώρηση της Συμφωνίας του Κοτονού και καθορισμός του ποσού για το 10ο Ευρωπαϊκό Ταμείο Ανάπτυξης (ΕΤΑ)

Ψήφισμα του Ευρωπαϊκού Κοινοβουλίου σχετικά με την αναθεώρηση της Συμφωνίας Κοτονού και τον καθορισμό του ποσού για το 10ο Ευρωπαϊκό Ταμείο Ανάπτυξης (ΕΤΑ)

Το Ευρωπαϊκό Κοινοβούλιο,

- έχοντας υπόψη τη συμφωνία εταιρικής σχέσης μεταξύ των χωρών της ομάδας κρατών της Αφρικής, της Καραϊβικής και του Ειρηνικού (χώρες ΑΚΕ) αφενός, και της Ευρωπαϊκής Κοινότητας και των κρατών μελών της αφετέρου, που υπεγράφησαν στο Κοτονού στις 23 Ιουνίου 2000 [1] και τροποποιήθηκε στο Λουξεμβούργο στις 24 Ιουνίου 2005 (Συμφωνία Κοτονού), ιδίως δε το Παράρτημα Ια σχετικά με το πολυετές χρηματοπιστωτικό πλαίσιο συνεργασίας βάσει της αναθεωρημένης συμφωνίας Κοτονού,

- έχοντας υπόψη την από 8 Οκτωβρίου 2003 ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με τίτλο "Προς την πλήρη ένταξη της συνεργασίας με τις χώρες ΑΚΕ στον προϋπολογισμό ΕΕ" (COM(2003)0590),

- έχοντας υπόψη τα συμπεράσματα της Προεδρίας του Ευρωπαϊκού Συμβουλίου των Βρυξελλών στις 15 και 16 Δεκεμβρίου 2005, συγκεκριμένα δε την παράγραφο 70 και το Παράρτημα ΙΙ, σχετικά με τις εισφορές που αντιστοιχούν στα κράτη μέλη για τη συνεργασία με τις χώρες ΑΚΕ,

- έχοντας υπόψη τα ψηφίσματά του της 1ης Απριλίου 2004, σχετικά με την ένταξη στον προϋπολογισμό του Ευρωπαϊκού Ταμείου Ανάπτυξης (ΕΤΑ) [2], της 8ης Ιουνίου 2005, σχετικά με τις πολιτικές προκλήσεις και τα δημοσιονομικά μέσα της διευρυμένης Ένωσης 2007-2013 [3], και της 17ης Νοεμβρίου 2005, σχετικά με την αναπτυξιακή στρατηγική για την Αφρική [4],

- έχοντας υπόψη τις δεσμεύσεις τις οποίες προσυπέγραψαν τα κράτη μέλη το 2005, συγκεκριμένα δε ότι

- η Ευρωπαϊκή Ένωση και τα κράτη μέλη της θα επιτύχουν μέχρι το 2015 το στόχο που έχει καθορίσει ο Οργανισμός Ηνωμένων Εθνών περί διάθεσης του 0,70 % ακαθάριστου εγχώριου προϊόντος τους για την επίσημη αναπτυξιακή βοήθεια (ΕΑΒ), αυξάνοντας με αυτό τον τρόπο την ευρωπαϊκή συνεισφορά στους Αναπτυξιακούς Στόχους της Χιλιετηρίδας από 33000 εκατομμύρια ευρώ το 2003 σε άνω των 84000 εκατομμύρια ευρώ μέχρι το 2015 (Συμπεράσματα Ευρωπαϊκού Συμβουλίου Βρυξελλών, 16 και 17 Ιουνίου 2005),

- ο ενδιάμεσος στόχος της ΕΕ για 0,56 % θα επιτευχθεί μέχρι το 2010 αυξάνοντας την ΕΑΒ της ΕΕ στα 67000 εκατομμύρια ευρώ (Συμπεράσματα Ευρωπαϊκού Συμβουλίου Βρυξελλών, 16 και 17 Ιουνίου 2005),

- η ΕΕ και οι λοιποί δωρητές θα διπλασιάσουν την βοήθεια προς την Αφρική χορηγώντας ΕΑΒ ύψους 25000 εκατομμυρίων δολαρίων μέχρι το 2010 [5] (Διάσκεψη κορυφής G8 στο Gleneagles, 8 Ιουλίου 2005),

- έχοντας υπόψη το άρθρο 108, παράγραφος 5 του Κανονισμού του,

A. λαμβάνοντας υπόψη την δέσμευση του Παραρτήματος Ια της συμφωνίας Κοτονού, σύμφωνα με την οποία "η Ευρωπαϊκή Ένωση θα διατηρήσει το ύψος της βοήθειας προς τις χώρες ΑΚΕ το λιγότερο στο ίδιο επίπεδο όπως αυτό του 9ου Ευρωπαϊκού Ταμείου Ανάπτυξης (ΕΤΑ), μη συμπεριλαμβανομένων υπολοίπων· σε αυτό το ποσό θα πρέπει να προστεθούν, βασισμένες σε κοινοτικές εκτιμήσεις, οι επιπτώσεις του πληθωρισμού, της ανάπτυξης εντός της Ευρωπαϊκής Ένωσης, και η διεύρυνση σε 10 νέα κράτη μέλη το 2004",

Β. λαμβάνοντας υπόψη ότι ενώ η Επιτροπή είχε υπολογίσει αρχικώς για το 10ο ΕΤΑ ποσό ύψους 24948 εκατομμυρίων ευρώ για την περίοδο 2008-2013 (έξι έτη), το Ευρωπαϊκό Συμβούλιο, κατά τη συνεδρίασή του στις Βρυξέλλες στις 15 και 16 Δεκεμβρίου 2005, συμφώνησε σε ποσό ύψους μόλις 22682 εκατομμυρίων ευρώ,

Γ. λαμβάνοντας υπόψη ότι αυτή η μείωση κατά 2000 εκατομμυρίων ευρώ αντιβαίνει προς τις δεσμεύσεις που ανέλαβε η Ένωση με το Παράρτημα Ια της συμφωνίας Κοτονού και δεν συνάδει με τις πολυάριθμες πολιτικές υποσχέσεις που διατυπώθηκαν το 2005 περί σημαντικής αύξησης της επίσημης αναπτυξιακής βοήθειας,

Δ. λαμβάνοντας υπόψη ότι οι χώρες ΑΚΕ δεν θα είχαν δώσει τη συγκατάθεσή τους για την αναθεωρημένη συμφωνία Κοτονού εάν δεν συμπεριλαμβανόταν το Παράρτημα Ια σχετικά με την χρηματοδότηση, και κατά συνέπεια ότι υπάρχει ανάγκη τα κράτη μέλη να τιμήσουν τις υποσχέσεις που έδωσαν,

Ε. λαμβάνοντας υπόψη ότι είναι απαραίτητο να του δοθούν ορισμένες διευκρινήσεις πριν δώσει την σύμφωνη γνώμη του ως προς τη συμφωνία Κοτονού,

ΣΤ. εκτιμώντας ότι η ένταξη του Ευρωπαϊκού Ταμείου Ανάπτυξης στον προϋπολογισμό δεν αποτελεί ούτε πανάκεια αλλά ούτε και εμπόδιο για μια ικανοποιητική λειτουργία της εταιρικής σχέσης ΑΚΕ-ΕΕ,

Ζ. τονίζοντας ότι είναι απολύτως εύλογος ο προβληματισμός περί μεταρρύθμισης του ΕΤΑ σαράντα χρόνια μετά την δημιουργία του, και ότι μέχρι τώρα, τα προβλήματα που άπτονται της ταχύτητας των εκταμιεύσεων και της συσσώρευσης των αχρησιμοποίητων πιστώσεων (11000 εκατομμυρίων ευρώ) δεν έχουν λυθεί από το τρέχον σύστημα,

Η. λαμβάνοντας υπόψη ότι η διεύρυνση της Ευρωπαϊκής Ένωσης με την ένταξη σε αυτήν της Βουλγαρίας και της Ρουμανίας έχει προγραμματισθεί για το 2007,

Θ. λαμβάνοντας υπόψη ότι το Ανατολικό Τιμόρ προσχώρησε στη συμφωνία Κοτονού στις 15 Δεκεμβρίου 2005,

Ι. λαμβάνοντας υπόψη τις ανησυχίες που διατύπωσαν οι υπερπόντιες χώρες και εδάφη (ΥΧΕ) όσον αφορά την εξαίρεση τους από το 10ο ΕΤΑ και την αβεβαιότητα σχετικά με τη συνεργασία μεταξύ ΕΕ και ΥΧΕ·

ΙΑ. λαμβάνοντας υπόψη ότι οι κύριοι στόχοι της συμφωνίας Κοτονού είναι η εξάλειψη της φτώχειας, η βιώσιμη ανάπτυξη και η σταδιακή ενσωμάτωση των χωρών ΑΚΕ στην παγκόσμια οικονομία· λαμβάνοντας επίσης υπόψη ότι όλες οι χώρες ΑΚΕ και τα κράτη μέλη της ΕΕ έχουν δεσμευτεί να υλοποιήσουν τους Αναπτυξιακούς Στόχους της Χιλιετίας,

ΙΒ. λαμβάνοντας υπόψη ότι ο πολιτικός διάλογος έχει εξαιρετικά σημαντική θέση στη συμφωνία Κοτονού και ότι η ανάπτυξη οφείλει να προωθεί τον σεβασμό των ανθρωπίνων δικαιωμάτων, τις δημοκρατικές αρχές και την καλή διακυβέρνηση παράλληλα με την βιώσιμη ανάπτυξη,

1. θεωρεί λυπηρό το γεγονός ότι το συνολικό ποσό για το 10ο ΕΤΑ που ενέκρινε το Ευρωπαϊκό Συμβούλιο υπολείπεται του αρχικού υπολογισμού της Επιτροπής,

2. θεωρεί λυπηρό το γεγονός ότι οι πολυάριθμες πολιτικές υποσχέσεις που δόθηκαν το 2005 περί σημαντικής αύξησης της επίσημης αναπτυξιακής βοήθειας (ΕΑΒ) δεν μετουσιώθηκαν σε σημαντική αύξηση των εισφορών των κρατών μελών προς το ΕΤΑ· επισημαίνει ότι το προτεινόμενο ποσό για το 10ο ΕΤΑ αντιστοιχεί μόλις στο 0,028 % του ΑΕγχΠ των κρατών μελών·

3. εκφράζει τη λύπη του διότι, αφενός μεν τα κράτη μέλη έχουν δεσμευτεί να αυξήσουν την αναπτυξιακή βοήθεια, αφετέρου δε, εάν το ποσό του 10ου ΕΤΑ παραμείνει εκείνο που όρισε το Συμβούλιο, τότε τα συνολικά επίπεδα ΕΑΒ που διαχειρίζεται η Επιτροπή θα μειωθούν από 19 % που είναι σήμερα σε 14 % μέχρι το 2015· διαπιστώνει ότι κάτι τέτοιο ισοδυναμεί με de facto επανεθνικοποίηση της αναπτυξιακής πολιτικής·

4. καλεί τα κράτη μέλη να εξετάσουν το ενδεχόμενο σημαντικής αύξησης της εισφοράς τους στο 10ο ΕΤΑ·

5. καλείτο Συμβούλιο και την Επιτροπή να παράσχουν διευκρινήσεις σχετικά με το πως θα χρηματοδοτηθεί η αναπτυξιακή διάσταση των Οικονομικών Εταιρικών Σχέσεων που αποτελούν αυτή τη στιγμή αντικείμενο διαπραγματεύσεων·

6. παροτρύνει το Συμβούλιο να διαθέσει νέους πόρους υπέρ των προγραμμάτων ενίσχυσης του εμπορίου και επιμένει ότι αυτά τα προγράμματα δεν πρέπει να γίνουν αιτία ανακατανομής πόρων που προορίζονται για άλλες αναπτυξιακές πρωτοβουλίες, όπως οι Αναπτυξιακοί Στόχοι της Χιλιετίας·

7. καλεί το Συμβούλιο να μεριμνήσει ούτως ώστε η συνεισφορά της Ρουμανίας και της Βουλγαρίας στο 10ο ΕΤΑ να προστεθεί, μόλις ενταχθούν στην Ευρωπαϊκή Ένωση·

8. καλείτο Συμβούλιο να λάβει υπόψη του την προσχώρηση του Ανατολικού Τιμόρ στη Συμφωνία Κοτονού, ούτως ώστε η βοήθεια προς τη νέα χώρα να ξεχωρίζει σαφώς ως επιπρόσθετη σε σχέση με τα προβλεπόμενα από το Παράρτημα Ια της συμφωνίας Κοτονού·

9. καλείτο Συμβούλιο και την Επιτροπή να παράσχουν το ταχύτερο δυνατόν διευκρινίσεις σχετικά με το ζήτημα της μελλοντικής χρηματοδότησης της συνεργασίας με τις ΥΧΕ·

10. καλείτο Συμβούλιο και την Επιτροπή να παράσχουν διευκρινίσεις σχετικά με τη μελλοντική χρηματοδότηση της Αφρικανικής Ένωσης, με ιδιαίτερη έμφαση στο ύψος της χρηματοδότησης που θα προέλθει από το πρόγραμμα MEDA·

11. υπενθυμίζει ότι όλες οι εκταμιεύσεις του ΕΤΑ πρέπει να πληρούν τα κριτήρια επιλεξιμότητας της ΕΑΒ όπως ορίζονται από την επιτροπή αναπτυξιακής βοήθειας του ΟΟΣΑ·

12. καλεί την Επιτροπή να αναλάβει πρωτοβουλία προκειμένου να διασφαλιστεί ο συντονισμός μεταξύ των κρατών μελών, ούτως ώστε να ενισχυθεί η αποτελεσματικότητα της αναπτυξιακής χρηματοδότησης τόσο σε ευρωπαϊκό όσο και σε διμερές επίπεδο·

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις των κρατών μελών, καθώς και στις κυβερνήσεις των χωρών ΑΚΕ.

[1] ΕΕ L 317 της 15.12.2000, σ. 3.

[2] ΕΕ C 103 Ε της 29.4.2004, σ. 833.

[3] Κείμενα που εγκρίθηκαν, P6_TA(2005)0224.

[4] Κείμενα που εγκρίθηκαν, P6_TA(2005)0445.

[5] Ποσό που αντιπροσωπεύει διπλασιασμό της βοήθειας σε σχέση με το 2004.

--------------------------------------------------